Document ID: 32008D0060

A BIZOTTSÁG HATÁROZATA
(2007. december 21.)
a 2003/548/EK határozatnak bizonyos fajta bérelt vonalaknak a bérelt vonalak minimális készletéből való elhagyása tekintetében történő módosításáról
(az értesítés a C(2007) 6635. számú dokumentummal történt)
(EGT-vonatkozású szöveg)
(2008/60/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az elektronikus hírközlő hálózatok és elektronikus hírközlési szolgáltatások közös keretszabályozásáról szóló, 2002. március 7-i 2002/21/EK európai parlamenti és tanácsi irányelvre („keretirányelv”) (1) és különösen annak 17. cikke (1) bekezdésére,
tekintettel az egyetemes szolgáltatásról, valamint az elektronikus hírközlő hálózatokhoz és elektronikus hírközlési szolgáltatásokhoz kapcsolódó felhasználói jogokról szóló, 2002. március 7-i 2002/22/EK európai parlamenti és tanácsi irányelvre („egyetemes szolgáltatási irányelv”) (2) és különösen annak 18. cikke (3) bekezdésére,
a hírközlési bizottsággal folytatott konzultációt követően,
mivel:
(1)
A Bizottság 2003. július 24-én elfogadta az összehangolt jellemzőkkel és a kapcsolódó szabványokkal együtt a bérelt vonalaknak az egyetemes szolgáltatási irányelv (3) 18. cikkében említett minimális készletéről szóló, 2003. július 24-i 2003/548/EK határozatot. Eszerint a minimális készletben kétféle analóg és háromféle digitális bérelt vonal szerepelt, 2 048 kbit/s-ig terjedő adatátviteli sebességtartományban.
(2)
Egyre szélesebb körben váltanak új hálózati architektúrára, amelyben már nem alkalmaznak műszaki megoldásként analóg típusú bérelt vonalakat. A digitális bérelt vonalak irányában mutatkozó keresletet, amelyet egyre inkább a nagy sebességű, legalább 2 048 kbit/s-os adatátvitel iránti igény jellemez, a piac ki tudja elégíteni. A nyilvános konzultációk a tagállamok, az érintett iparszövetségek és az érdekelt felek széles körű támogatásáról tanúskodtak az említett ötféle bérelt vonalnak a jelenlegi minimális készletből való elhagyása tekintetében.
(3)
Az egyetemes szolgáltatási irányelv 18. cikkének (3) bekezdése alapján a Bizottság elhagyhat a minimális készletből bizonyos típusú bérelt vonalakat.
(4)
Az e határozatban előírt intézkedések összhangban vannak a hírközlési bizottság véleményével,
ELFOGADTA EZT A HATÁROZATOT:
1. cikk
A 2003/548/EK határozat mellékletéből „Az összehangolt jellemzőkkel és a kapcsolódó szabványokkal együtt a bérelt vonalak minimális készletének meghatározása” című jegyzéket el kell hagyni.
2. cikk
Címzettek
Ennek a határozatnak a tagállamok a címzettjei.
Kelt Brüsszelben, 2007. december 21-én.

Labels: 7
12